Man vas wat glo motorhandelaar bedriegArgieffoto (Foto: Peter H /Pixabay) Mduduzi Nhlapo (33), wat van bedrog aangekla word, is vrygelaat op borgtog van R3 000 in die Palm Ridge- gespesialiseerde handelsmisdaadhof. “Nhlapo word daarvan beskuldig dat hy vervalste bankstate en salarisstrokies ingedien het toe hy in April 2017 vir R696 000 se motorfinansiering by ŉ Mercedes-Benz-handelaar in Sandton aansoek gedoen het,” het kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke), gesê. Die Valke se eenheid in Johannesburg, wat ernstige handelsmisdaad ondersoek, het Saterdag reageer op die lasbrief en Nhlapo in hegtenis geneem op aanklag van bedrog by sy huis in Orlando-Oos in Soweto. Hy het Maandag in die hof verskyn. Die saak is tot 24 Junie uitgestel waar sy meisie, ŉ medebeskuldigde, Ntandokuhle Khumalo (30), saam met hom in die hof sal verskyn. Khumalo is al in Desember 2018 in hegtenis geneem in verband met dieselfde bedrogsaak en is vrygelaat op borgtog.